# Csongrád Város Polgármesterétől M

Száma: FJL/864-1/2023

Előadó: Bartáné Kocsis Andrea

## E L Ő T E R J E S Z T É S

**Csongrád Városi Önkormányzat Képviselő-testületének**

**2023. november 30-án tartandó képviselő-testületi ülésére**

Tárgy*:* Futópálya létesítése

**Tisztelt Képviselő-testület!**

A Miniszterelnökség aktív Magyarországért felelős államtitkára 2024. évre is kiírta az Országos Futópálya-építési programot. A program célja az 5000 fő és afeletti lakosságszámú településeken 600 és 800 méter közötti, 800 és 1000 méter közötti, vagy legalább 1000 méter hosszúságú rekortán borítású futópálya kialakítása.

A felhívás szerint az alábbi jellemzőkkel rendelkező futópálya támogatható:

* a futófelület 120 centiméter széles (a szegély szélessége nem számít bele),
* nem keresztez közforgalmú autóutat,
* mentes az éles kanyaroktól,
* nincs benne nagyszámú kanyar,
* egy kör végig, egybefüggően futható legyen úgy, hogy a futó egy irányban haladhasson, és a futópálya teljes hossza alatt ne kelljen haladási irányt változtatnia.

Az igényelhető támogatási összeg futópálya típusonként:

1. 600 és 800 méter közötti hosszúságú futópálya építése esetében a támogatási összeg legfeljebb bruttó 25 millió forint
2. 800 és 1000 méter közötti hosszúságú futópálya építése esetében a támogatási összeg legfeljebb bruttó 40 millió forint
3. legalább 1001 méter közötti hosszúságú futópálya építése esetében a támogatási összeg legfeljebb bruttó 55 millió forint

Helyszínenként az összköltség legfeljebb 50%-át finanszírozza a Támogató a meghatározott támogatási összeg mértékéig.

Csongrád Városi Önkormányzat évek óta keresi lehetőségét annak, hogy pályázati forrásból futókör kialakítása valósuljon meg. A felhívás kritériumrendszere alapján a szóba jöhető helyszínek egyikes sem felel meg, mert nem éri el az a) pontban előírt hosszúságot sem.

A vizsgált helyszínek:

* Szentháromság téri park 400-450 m
* Sportpálya 400 m
* Sághy Mihály Szakképző intézmény előtt lévő zöld felület 350 m
* Kerekárok 420 m

Indikatív ajánlatkérés zajlott a kialakítás költségigényére vonatkozóan, mely alapján 400 folyóméter 1,5 méter széles futókör megépítése bruttó 36-39 millió Ft lenne technológiai megoldásoktól függően (gumi burkolat felületének kialakítása SP vagy EPDM felülettel)

A fent felsorolt helyszínek közül a Szentháromság téri park több alkalommal felmerült már, mely terület korábban a Történelmi-korok összekapcsolása (DAOP-5.1.2/A-2f-2009-0006) pályázat keretében volt érintett. A fenntartási időszak 2022. évben lezárult ezért most lehetőség van az ott kialakított nyomvonal mentén a meglévő szegélykő közé rekortán burkolatú futópálya kialakítására. A többi vizsgált helyszínnel szemben a Szentháromság téri park meglévő nyomvonala a megvalósítás szempontjából költséghatékony és gyorsabb kivitelezés lehetőségét kínálja. Egyeztetés zajlott a futó egyesülettel, szakmai szempontok is a Szentháromság téri park mellett szólnak. Előterjesztés mellékleteként csatolásra kerül a lehetséges nyomvonal terve.

A Sportpályán található salakpályát a központi városrész rehabilitáció kapcsán TOP-PLUSZ pályázati forrásból tervezi a város felújítani, azonban az Élhető települések kiírás sajnos még nem jelent meg.

A másik két helyszín kapcsán úgynevezett zöldmezős beruházást kellene megvalósítani melynek költségvonzata jelentősen nagyobb lenne.

Csongrád város lakosságának több éve megfogalmazott igénye egy futókör kialakítása a városban. Amennyiben az Országos Futópálya- építési program keretein belül tudnánk pályázni önerőként 25-30 millió forint biztosítására lenne szükség. Sajnálatos módon a pályázati felhívás feltételeinek az fentiekben bemutatottak alapján nem felelünk meg.

Kérem a Képviselő testületet döntsön arról, hogy megvalósuljon-e saját forrás terhére a városban egy futókör. Amennyiben a döntés támogató kérem a Képviselő testületet, hogy jelölje ki a megfelelő helyszínt és a 2024. évi költségvetés terhére biztosítsa a beruházáshoz szükséges forrást.

Kérem az előterjesztés megvitatását, és a határozati javaslat elfogadását.

## HATÁROZATI JAVASLAT

A Képviselő-testület megtárgyalta a „Futópálya létesítése” című előterjesztéstés az alábbi döntést hozza:

1. A Képviselő-testület támogatja, hogy a városban megvalósuljon egy futókör építés saját forrás terhére.
2. A Képviselő-testület a futókör kialakítására az előterjesztésben felsorolt helyszínek közül a ……………………. jelöli ki a fejlesztés helyszínéül.
3. A Képviselő-testület kéri a Fejlesztési, Vagyongazdálkodási és Üzemeltetési Irodát, hogy a megjelölt helyszín ismeretében a beruházásra pontos ajánlatot szerezzen be.
4. A Képviselő-testület kéri a Gazdálkodási Irodát, hogy a 2024. évi költségvetés elkészítése során a futókör megépítésére különítse el az ahhoz szükséges forrást.

Erről értesítést kapnak:

1. A Képviselő-testület tagjai
2. Fejlesztési, Vagyongazdálkodási és Üzemeltetési Iroda
3. Gazdálkodási Iroda

Csongrád, 2023. november 20.

Bedő Tamás

polgármester

